कहाँ जात बा संसार – Anjoria\nकहाँ जात बा संसार\nसितम्बर 21, 2010 कविता, भोजपुरी\nआजकल काहे लोगवा खुद से नाराज लागत बा.\nबड़ा बदलल-बदलल सबकर मिजाज लागत बा.\nलोग मवुरा के बिगड़ले बा मुहवा के रौनक,\nबुझाता हंसला पर कौनो बेयाज लागत बा.\nअपने घर में लोगवा काटत बा बनवास,\nगरज के मारल इ पूरा समाज लागत बा.\nलोग जिअत बाटे जिनगी बिना बिधि-बिधान के,\nतनी-तनी बात में डॉक्टर के इलाज लागत बा.\nदिल के रिश्ता के मरम कहा बुझत बा केहू,\nहाथ मिलावल बस रश्म -रिवाज लागत बा.\nकहा जात बाटे हे भगवन तहार इ संसार,\nजहा बेकार में लोग के पूजा नमाज़ लागत बा.\n2 thoughts on “कहाँ जात बा संसार”\nसितम्बर 23, 2010 को 1:12 अपराह्न पर\nबदलत रीति-रिवाज़ बाटे, बदलत बा जमाना !\nजुटल बा जुगाड़ में सभे ,लूटे के खजाना !!\nअंसारी जी भाव पूर्ण लागल राउर रचना .\nKapil Verma कहते हैं:\nसितम्बर 22, 2010 को 6:57 अपराह्न पर\nNoorain Ji pranam,\nKa baat ba ji..rawua har ek shabd mein sachchai jhalakat ba..bahoot sunder rachna..


बतकुच्चन – १०८ – Anjoria\nMay 2, 2013 बतकुच्चन\nपान सड़ल काहे, घोड़ा अड़ल काहे, रोटी जरल काहे, लईका बिगड़ल काहे ? एह चारो सवाल के एके जवाब कि, फेरल ना गइल. पान के पत्ता के बारबार पलटत रहे के पड़ेला, ना पलटब त सड़े लागी. घोड़ा के बीच बीच में दउड़ावत रहे के पड़ेला, आदत छूट जाई त बीचे में अड़े लागी, रोटी के बीच बीच में तावा पर पलटत रहे के पड़ेला, ना त जर जाई आ लईका के हमेशा रगड़त रहे के पड़ेला ना त ऊ बिगड़ जाई.\nई त रहल पुरान कहावत जवन अचानक तब याद आ गइल जब यूपी के मुख्यमंत्री अखिलेश तमिलनाडु के मुख्यमंत्री से भेंट करे गइलन.उनकर मकसद रहल कि जयललिता से तिसरका मोर्चा बनावे का बारे में राय मशविरा कइल जाव. अब एहिजा सोचे के बात बा कि अखिलेश तीसरा मोर्चा के फेर में गइल रहलन कि फिराक में? फेर में आदमी तब पड़ेला जव कवनो बात ओकरा मन माफिक ना हो के उलटा हो जाव आ आदमी के फेर में, परेशानी में, डाल देव. फिराक में तब रहेला आदमी जब ऊ कुछ करे के, पावे का चाह में होखे. त अखिलेश फेर में नइखन पड़ल अबहीं, अबहीं ऊ फिराक में बाड़न कि कवना तरह एगो तिसरका मोर्चा बना लिहल जाव. हालांकि फेर त कुछ ना कुछ के बा जरूर. ना त तिसरका के फिराक में रहला के का जरूरत रहुवे. अब एहिजा सोचे के बात ई बा कि आखिर जब उनकर राजनीतिक गोल पहिलका मोर्चा का संगे जुड़ल बा त तिसरका के फिराक में काहे बाड़े. बाकिर राजनीति फेर आ फिराक के खेल हो गइल बा.\nसरकार जब फेर में पड़ेले त ऊ एह फिराक में आ जाले कि कइसे कवनो विरोधी नेता के फेरा में डाल के आपन काम बना लिहल जाव. आ विपक्ष त हमेंशा एह फिराक में रहबे करेला कि सरकार भा मंत्री कवनो गलती करसु आ ऊहे लोग फेरा डाल देव. हिंदू शादी में फेरा के बहुते महत्व होला आ कनिया दुलहा एगो ना सात गो फेरा लगावेला अगिनदेव के साखी राखत. साखी माने कि गवाही. बाकिर साखी जइसन एगो शब्द अउर होला जवना के साख कहल जाला. जवना आदमी के साख खतम हो जाव ओकरा साखी के कवनो मतलब ना रह जाव. हालांकि गवाही साखी खातिर ओकरो के बोलावे के कायदा रहल बा जेकरा पर कवनो अछरंग लगावल गइल होखे. बाकिर कुछ संस्था अइसनो हो गइल बाड़ी स जवन दोषी के बिना ओकरा के जवाब के मौका दिहले दोषी ठहरा देले आ जेकरा सफाई देबे के चाहीं ओकरा के साफ बचा ले जाले ई कहि के कि फलनवा के साखी के कवनो जरूरत नइखे. फेरू अब बाकी लोग जवन चाहे कहे बाकिर सेवक अपना मालिक के फेर में ना पड़े देव. मालिक मलिकाइनो के जिम्मेदारी होला कि अपना सेवक बराहिल मैनेजर के कबो कवनो फेर में ना पड़े देव आ जब ओकरा पर आफत आवत लागो त ओकरा सोझा ढाल बनि के खड़ा हो जाव. अब एह फेर में जनता के कतना फेरा घूमे के पड़ी एहसे का मतलब.\nहमहूं देखीं ना फेर का फेरा में कहाँ से कहाँ चलि अइनी. अब चलत बानी अगिला हफ्ता खातिर मुद्दा खोजे का फिराक में.


शिक्षक पात्रता परीक्षा आजु आ काल्हु दू दिन दू पाली में करावल जाई. एह खातिर एक हजार तीन सौ अस्सी परीक्षा केन्द्र बनावल गइल बा जहवाँ से उनतीस लाख से बेसी परीक्षार्थी परीक्षा में शामिल होखीहें. आजु परीक्षा का पहिला दिने कई जगहा से उत्पात के खबर आइल बा.\nराज्य में जाति का आधार पर जनगणना पन्द्रह जनवरी से शुरू होखी. अबहीं जहानाबाद जिला के एगो प्रखण्ड में पायलट प्रोजेक्ट का तरह जनगणना करावल जा रहल बा. एहसे पहिले जाति आधारित जनगणना साल उनइस सौ इकतीस में करावल गइल रहुवे.\nसिक्ख धर्म के दसवाँ गुरू गुरू गोविन्द सिंह के प्रकाशोत्सव का मौका पर तेईस दिसम्बर से छह जनवरी ले तेरह जोड़ी एक्सप्रेस आ मेल ट्रेन के ठहराव पटना साहिब स्टेशन पर करावल जाई जेहसे श्रद्धालुअन के सुविधा रहो.\nराज्य भर में कड़ाका के पाला पड़त बा जवना से पूरा जनजीवन अस्तव्यस्त हो गइल बा.\nपटना के मशहूर हृदय रोग विशेषज्ञ डा॰ एके ठाकुर के निधन सोमार का दिने हो गइल.\nपहिले विधायक रहल समाजवादी नेता रामवचन पासवान के सोमार का दिने सासाराम में सत्तर साल का उमिर में निधन हो गइल.\nपश्चिमी चंपारण के सरबत पसराइन गाँव में एगो एफसीआई कर्मी कमलेश तिवारी के हत्या कुछ अपराधी कर दिहले.\nसारण जिला के आमी गाँव से एगो अपराधी अभय के सोमार का दिने गिरफ्तार कर लिहल गइल. ओकरा पर डोरीगंज इलाका में एगो कोरियर वाहन से कारतूस लूटे के आरोप बा.\nऔरंगाबाद जिला के रिसिअप थाना इलाका में आजु फजीरे कोहरा का चलते एगो बस आ ट्रक में टक्कर होखला से चार गो परीक्षार्थियन के मौत हो गइल आ पन्द्रहियन लोग घवाहिल हो गइल.\nहाजीपुर का एगो होटल राष्ट्रीय स्तर के महिला मुक्केबाज खिलाड़ी तनुजा कान्याल के लाश सोमार का दिने बरामद भइल बा.


खबर एक नजर में (9 मई 2011) – टटका खबर\nबिहार पंचायत चुनाव के मतगणना आजु से\nआजु ९ मई के बिहार पंचायत चुनाव के मतगणना आठ दौर में करावल जाई. पहिला दौर में आजु शिवहर जिला के मतगणना करावल जा रहल बा. मतगणना करे वालन के निर्देश दिहल गइल बा कि अगर कवनो पद विशेष खातिर पड़ल मत ओही चुनाव केन्द्र पर दोसरा पद खातिर पड़ल मत से दस फीसदी से बेसी होखे त ओकर जाँच कइल जाव. जरुरत पड़ला पर दुबारा मतदान करावल जा सकेला. कहल गइल बा कि मतगणना हो गइला का बाद जीते वाला उम्मीदवार के आजुवे प्रमाणपत्र दे देबे के पड़ी ना त संबंधित कर्मी पर कार्रवाई कइल जाई.\nअयोध्या विवाद पर इलाहाबाद हाई कोर्ट के लखनऊ बेंच के फैसला का खिलाफ दायर सगरी याचिका पर सुप्रीम कोर्ट आजु सुनवाई करे जा रहल बा. सभका एके शिकायत बा कि जमीन के तीन बखरा काहे कइल गइल. सभका पूरे चाहीं. चाहे ऊ रामलला के सखा होखसु, निर्मोही अखाड़ा होखे, भा मस्जिद के पैरवीकार. मस्जिद के पैरवीकारन के कहना बा कि फैसला आस्था पर दिहल गइल बा जबकि ओकरा तथ्य पर होखल चाहत रहे.\nयूपी में भाजपा के नया गणित\nकेन्द्र में सत्ता पावे के चाभी उत्तरप्रदेश में भुलाइल बा. ई मानत भाजपा यूपी में आपन जनाधार बढ़ावे खातिर नया गणित ले के सामने आ रहल बिया. राज्य के अपना नेता लोग में आपसी समुझ ना बन पवला का चलते नेता खातिर उमा भारती के नाम लिहल जा रहल बा. एह से भाजपा पिछड़ा वर्ग के अपना साथ जुड़े के उम्मीद करत बिया. पाँच गो राज्यन में भइल विधानसभा चुनाव के मतगणना १३ मई के होखे जा रहल बा आ ओकरा बाद एकर एलान कइल जाई. भाजपा के सोचावट बा कि सवर्ण समुदायन का साथ अगर गैर यादव पिछड़ा जमात के समर्थन मिल जाव त पार्टी के बीस फीसदी से बेसी मत मिल सकेला आ पार्टी केन्द्र में सरकार बनावे के उम्मीद कर सकेले.\nसांसदन के संपत्ति के ब्योरा सार्वजनिक ना कइल जा सके\nराज्यसभा के आचार समिति के कहना बा कि राज्यसभा सांसदन के संपत्ति के ब्योरा सार्वजनिक ना कइल जा सके. समिति के कहना बा कि जे ई जानकारी लिहल चाहत बा ऊ चाहे त राज्यसभा के सभापति से लिखित में अनुमति ले के ई जानकारी पा सकेला. शायद ओकरा उमेद बा कि ना नौ मन तेल होई ना राधा के नाचे के पड़ी. ना सभापति अनुमति दीहें ना जानकारी देबे के पड़ी.\nकाल्हु त क सगरी तइयारी पूरा कर लिहल जाव\nनिर्वाचन आयोग संबंधित अधिकारियन के निर्देश दिहले बा कि हर हाल में काल्हु मंगल तक मतगणना स्थल के पूरा इन्तजाम कर लिहल जाव जहवाँ शुक १३ मई के मतगणना होखे के बा. मतगणना परिसर का चारो तरफ तीन गो सुरक्षा चक्र बनावल जाव. पहिले डाक से आइल मत गिनल जइहे सँ आ अगर जीत के अंतर डाक से मिलल सगरी मतपत्र का गिनिती से कम बा त डाक से आइल मतपत्र के फेर से गिनल जाव.\nमंत्री जी के चेक चोरा के डेढ़ लाख रुपया निकालल गइल\nबिहार के भवन निर्माण मंत्री दामोदर राउत के चेक बुक से आखिर के पन्ना में से एगो पन्ना चोरा लिहल गइल आ ओह चेक पर एक लाख पैंतालिस हजार रुपिया निकाल लिहल गइल. निकलल रुपिया मुंबई के चेंबुर में किराना दुकान चलावे वाला रोशन कुमार सिंह का खाता में जमा करावल गइल बा. मंत्री के कहना बा कि ऊ ओह आदमी के जानबो ना करसु. उनका इहो मालूम नइखे कि कब आ के चेक चोरावल. चेक पर के दस्तखत जाली बतावल जा रहल बा.\nवकीलन के मिले वाला फीस दुगुना कर दिहलसि यूपी सरकार\nकाल्हु मायावती घोषणा कइली कि राज्य सरकार सरकारी वकीलन के दिहल जाये वाला रिटेनरशिप फीस आ बहस के फीस दुगुना कर दिहले बिया. संगही ऊ वकील लोग से बीपीएल कार्ड वालन के आ महामाया गरीबन के मुकदमा मुफ्त में लड़े के सुविधा निष्ठा से लागू करावस. वकीलन खातिर राज्य सरकार आपन खजाना खोल दिहले बिया. कहली कि ऊ बाकी सरकारन का तरह खाली बयानबाजी नइखी करत बलुक वास्तव में वकीलन खातिर सगरी सुविधा दिलवावत बाड़ी.\nपिपराइच के चुनाव हो गइल\nगोरखपुर के पिपराइच विधानसभा क्षेत्र में उपचुनाव के वोटिंग काल्हु शांति से हो गइल. एह चुनाव में सपा का ओर से राजमति निषाद, भाजपा का ओर से राधेश्याम सिंह आ पूर्व मंत्री जितेन्द्र जायसवाल चुनाव मैदान में बाकी उम्मीदवारन का साथ बाड़े. मतगणना १३ मई के करावल जाई. बसपा एहिजा से आपन उम्मीदवार नइखे दिहले जबकि ओकरे विधायक जमुना निषाद के निधन का बाद ई सीट खाली भइल रहे. जमुना निषाद के विधाव राजमति निषाद के सपा आपन टिकट दिहले बा.\nजमीन के मुआविजा खातिर चलत आन्दोलन गरमाइल\nयमुना एक्सप्रेसवे खातिर हो रहल जमीन अधिग्रहण में बाजार दर से मुआविजा माँग रहल किसानन के आन्दोलन में पुलिस का साथ भइल गोलीबारी में चार जने के मौत हो चुकल बा. पुलिस किसान नेता के गिरफ्तारी खातिर पचास हजार रुपिया के इनाम के घोषणा कइले बिया. ओने एह आन्दोलन के आग धीरे धीरे आगरा आ अलीगढ़ मण्डल के दोसरो गाँवन में पसरल जा रहल बा. सगरी विपक्षी दल एह आन्दोलन के समर्थन दे रहल बाड़े आ मुख्यमंत्री मायावती चुप्पी सधले बाड़ी.


खबर भोजपुरी में (1 जनवरी 2015) – टटका खबर\n(बुध, 31 दिसंबर के खबर)\nरउरा सभे के नया साल का मौका पर हार्दिक बधाई.\nआमिर खान अभिनीत फिल्म ‘पीके’ के खिलाफ हिन्दूवादी संगठनन के जोरदार विरोध का बावजूद यूपी के मुख्यमंत्री अखिलेश यादव एकरा के टैक्स फ्री करत कहले बाड़न कि अइसनका हर फिलिम के टैक्स फ्री कर देबे के चाहीं. ध्यान देबे जोग बात बा कि एह फिलिम में हिन्दू धर्म के मजाक उड़ावल गइल बा.\nलखनऊ के बाद अब यूपी के चार गो अउरी शहर के मेट्रो रेल खातिर चुनल गइल बा. एह शहरन में वाराणसी, कानपुर, आगरा आ मेरठ के चुनल गइल बा. वाराणसी मेट्रो से मुगलसराय आ बाबतपुर के जोड़ल जाई.\nजम्मू-कश्मीर विधानसभा चुनाव में 28 सीट जीतके सबले बड़का गोल बन के उभरल पीडीपी के नेता महबूबा मुफ्ती बुध का दिने राज्यपाल एनएन वोहरा से भेंट कइली. भेंट कइला का बाद पत्रकारन से बतियावत में पीएम मोदी आ बाजपेयी के तारीफ करत संकेत दिहली कि भाजपा संगे मिल के राज्य के विकास ला सरकार बनावल जा सकेला.\nसैफई के एगो कार्यक्रम में आइल भोजपुरी आ अवधी के मशहूर लोक गायिका मालिनी अवस्थी लोक संगीत खास क के भोजपुरी संगीत में आइल गिरावट पर चिंता जतावत कहली कि उ चाहत बाड़ी कि लोक संगीत में आइल मलिनता दूर क के ओकरा के साफ-सुथरा बनावल चाहत बाड़ी.\nरणजी ट्रॉफी खातिर होखत मैचन में दिल्ली आ हिमाचल प्रदेश आपन आपन मैच जीत के अपना अपना ग्रुप में माथ पर पहुँच गइल. हिमाचल प्रदेश असम के पारी आ 133 रन के बड़हन अंतर से हरवलसि आ दिल्ली गुजरात के पारी आ 109 रन के अंतर से हरवलसि.\nपाकिस्तान सरकार इस्लामाबाद उच्च न्यायालय से मुंबई हमला के मास्टरमाइंड जकीउर रहमान लखवी के मिलल जमानत के सुप्रीम कोर्ट में चुनौती देबे के फैसला कइले बिया. ओने लखवी का तरफ से ओकरा के एगो दोसरा मामला में हिरासत में राखे जाए का खिलाफ अदालत में याचिका दायर भइल बा.\nएगो अउर फिलिम ‘गोपाला-गोपाला’ का खिलाफ आवाज उठावत हिंदूवादी संगठन ओकरा के सेंसर बोर्ड से अनुमति ना देबे के माँग कइले बाड़न. उनकर कहना बा कि एहू फिलिम में हिन्दू धर्म का खिलाफ देखावल गइल बा.\nउप्र में गटर साफ करे का दौरान सफाई कर्मचारी के मौत भइला पर ओकरा परिवार के दस लाख रुपिया मुआवजा में दिहल जाई. यूपी सरकार एह बात के एलान कइले बिया.\nशेयर बाजार साल 2014 में 42 अरब डॉलर के विदेशी निवेश बिटोर के 30 फीसदी चढ़ल. कवनो एक साल में पहिला बेर अतना तेजी देखल गइल बा. बुध का दिने सेंसेक्स 96 अंक आ निफ्टी 34.45 अंक चढ़ के बन्द भइल.\nकश्मीर में सीमा पर पाकिस्तानी गोलीबारी से बीएसएफ के एगो जवान शहीद हो गइल. भारत का तरफ से मिलल मुंहतोड़ जवाब में पाकिस्तान रेंजर्स के दू गो जवान मार दिहल गइले.


Human has to suffer because of Maya even lust does not leave the chase Bhojpuri: माया से ना छूटेला पीछा, तृष्णा अउर वासना ना होखे कबो शांत, लेकिन...– News18 Hindi\nहमनी का मुंह से “माया” शब्द का जाने कतना हाली बोलले होखब जा, बाकिर ओकर गहराई से अपरिचिते रहल बानी जा. लेकिन ई का होखेला माया, जेकरा चक्कर में बार-बार जन्म, मरण अउर नाना प्रकार के दुख भोगे के परेला? पढ़ीं...\nLast Updated : June 15, 2021, 14:42 IST\nसंत कबीर के जेतने पढ़ीं, पियास बढ़ते जाला. हमनी का मुंह से “माया” शब्द का जाने कतना हाली बोलले होखब जा, बाकिर ओकर गहराई से अपरिचिते रहल बानी जा. संत कबीर माया के अनंत प्रभाव के रेखांकित कइले बाड़े आ ओकरा के “महाठगिनि” कहले बाड़े. ईहो कहले बाड़े कि- “कौन ठगवा नगरिया लूटल हो.” आदि शंकराचार्य लिखले बाड़े कि- “पुनरपि जन्मम, पुनरपि मरणम, जननी जठरे, पुनरपि शयनम”- माया के प्रभाव में बार- बार जन्म, मरण आ नाना प्रकार के दुख भोगे के परेला. एने संत कबीर कहले बाड़े- “माया मुई न मन मुवा, मरि मरि गया सरीर”. त माया में एतना आकर्षण बा कि तृष्णा आ वासना कबो शांत ना होखे.\nमुए के घरी आइल बा, बाकिर वासना बा कि धधकता. हई मिल जाइत, त हऊ मिल जाइत- एकरे तृष्णा. अचानके प्राण पखेरू उड़ि जाई आ मए वासना धइले रहि जाई. बाकिर माया के प्रभाव देखीं कि ऊहे वासना सूक्ष्म लोक से फेर खींचि के रउरा के पृथ्वी पर ले आई आ कौनो माता के गर्भ में डाल दी. संत कबीर कतनो कहिहें- “पानी केरा बुदबुदा, अस मानुस की जात/एक दिना छिप जाएगा,ज्यों तारा परभात” बाकिर मन वासना के प्रति लुकलुकाइले रही. त का हमनी के मन वासना के एतना गुलाम हो गइल बा कि दुख- बिपति के बावजूद ओही में डूबल रहे के चाहता? त एकरे जबाब में एगो बड़ा सुंदर धार्मिक कथा बा- एक बेर भगवान श्रीकृष्ण आ नारद मुनि कहीं जात रहे लोग. नारद मुनि भगवान से पुछले कि अच्छा ई बताईं कि जब रउरा जानत रहनीं हं कि माया बड़ा दुस्तर बिया, बड़ा नचावे वाली बिया आ बुद्धिमान आदमी के मति मार देले त रउरा ओकरा के काहें बनवनीं आ बनवनीं त ओकरा से छुटकारा पावे के उपाई काहें ना बतवनीं? भगवान चुपे रहले. त नारद मुनि काहे के मानसु, ऊ भगवान कृष्ण से कहले कि त रउरो एह माया के सवाद चीखीं. खाली हमनिए पर प्रयोग करब आ रउरा ओकरा से अछूता रहब? ई त अन्याय बा. त भगवान कहले कि ठीक बा. सामने एगो सूअरी बिया जौन अपना बचवन के दूध पियावतिया. ओही के शरीर में हम प्रवेश करतानी. बाकिर जब तीन महीना बीति जाई त तूं हई मंत्र हमरा लगे आके पढ़िह, हम सूअरी के शरीर से निकलि के आ जाइब. आ जदि हम बाहर ना अइनीं त हई एगो बरछी ले ल, एही से सूअरी पर प्रहार कके ओकरा के मुआ दीह. हम तुरंते ओकरा शरीर में से बाहरा निकलि आइब. बाद में हम सूअरी के जिंदा क देब. नारद मुनि के ई प्रस्ताव अच्छा लागल. कहले कि ठीक बा भगवन, रउरा एह सूअरी के शरीर में ढुकि जाईं. भगवान सूअरी के शरीर में ढुकि गइले.\nतीन महीना बीति गइल. भगवान कृष्ण के अता- पता ना लागे. देखते- देखते छव महीना बीत गइल. तब नारद मुनि सूअरी का लगे गइले आ भगवान के दीहल मंत्र पढ़ले. बाकिर भगवान बाहरा आवे के नांवे ना लेसु. तब नारद मुनि बरछी उठा के प्रहार करे चलले. भगवान देखले कि अब खून- खराबा हो जाई. त चुपचाप भगवान सूअरी के शरीर से बाहरा निकलि के नारद मुनि के सामने खड़ा हो गइले. नारद मुनि कहले कि भगवान, रउरा त बाहरा आवे के नांवे ना लेत रहनीं हं. त भगवान कहले कि माता सूअरी के रूप में हमरा बचवन के दूध पियावत आ ओकनी के प्रति प्रेम में एतना विस्मृत हो गइल रहनीं हं कि बाहरा आवे के मने ना करत रहल ह. त नारद मुनि कहले कि देखनीं नूं, कि माया केतना ताकतवर अस्त्र बिया, केतना मोहक बिया? भगवान कहले कि हं. ई बात त सांच बा. बाकिर हम मनुष्य जाति के बरदान देतानी- जे केहू, माया के बंधन से मुक्ति खातिर एकनिष्ठ होके प्रार्थना करी, भक्ति करी ओकरा के हम माया से मुक्त क देब. नारद मुनि बड़ा खुस भइले. चल आज भगवान मनुष्य खातिर एगो बरदान दिहले. अब रउरा मन में ई आवत होई कि भगवान त सर्वव्यापी, अंतर्यामी, सर्वशक्तिमान हउवन, मायापति हउवन त ऊ कइसे माया का जाल में फंसि गइले? त ईहो भगवान के एगो लीला ह. जब हरि के अनंत कहल बा, त हमनी के का औकात कि उनुकरा लीला पर प्रश्न करब जा. ईहे लागता कि भगवान हमनी के आवश्यक शिक्षा देबे खातिर अइसन दृश्य उपस्थित कइले.\nबाकिर भगवान एतने पर ना रुकले. कहले कि ए नारद मुनि हम त माया के सवाद चीखि लिहनीं. तूहूं चीख. नारद मुनि कहले कि कइसे? त भगवान कहले कि हमरा पियासि लागल बा. जा पानी ले आव. नारद मुनि कमंडल लेके चारो ओर तकले. देखले कि एगो औरत कुआं पर पानी भरतिया. ओकरा लगे गइले आ पानी मंगले. भगवान के लीला देखीं कि नारद मुनि ओह औरत पर आ ऊ औरत नारद मुनि पर मोहित हो गइल. दूनो लोग औरत के घर में आके रहे लागल लोग. औरत भी अविवाहित आ अकेले रहत रहे. दिन बीतल- साल बीतल. नारद मुनि के लइका- फइका भइले सन. सुख से दिन बीतत रहे. तले बहुत भयंकर बाढ़ आइल आ नारद मुनि के कुटी के बहावत ले के चलि गइल. नारद मुनि के पत्नी कहीं बहि गइली, लइका कहीं बहि गइले सन आ नारद मुनि फेर अकेले के अकेले. तलहीं उनुका भगवान के आवाज सुनाइल- नारद मुनि, हमरा पियास लागल बा आ तूं कहां चलि गइल. नारद मुनि चेतना में अइले आ देखले कि ऊ त ईनार पर कमंडल में पानी लेके खड़ा बाड़े. तुरंते जाके ऊ भगवान कृष्ण के गोड़ पर गिरि गइले आ उनुकर चरण धूलि लेके कपार पर लगवले आ कहले कि भगवन राउर लीला अपरंपार बा. माया के जाल सचहूं महाकठिन बा. हमरा के आसिरबाद दीं कि हम कबहूं एकरा वश में ना आईं. भगवान कहले कि तूंही ना संसार में जे केहू हमार भक्ति करी, माया के प्रपंच से पार हो जाई. त एही से कबीर आजुओ प्रासंगिक बाड़न. (विनय बिहारी सिंह वरिष्ठ स्तंभकार हैं. यह उनके निजी विचार हैं.)


किराया आ भाड़ा (बतकुच्चन – 189) – Anjoria\nअप्रैल 12, 2015 किराया आ भाड़ा, बतकुच्चन\nकहे खातिर त तुलसिए बाबा कह गइल बानी कि ठठा के हँसल आ गाल फुलावल एके साथे ना कइल जा सके. बाकिर आजु के जमाना में एह तरह के नमूना आए दिन देखे के मिले लागल बा. संगही रहि के एक दोसरा से घात करे के चलन बढ़ल जात बा. नया तरीका, नया राजनीति बनावे आइल लोगो ओही राह पर बह निकलल बा जवना ला दोसरा के गरियावत रहुवे लोग. कश्मीर में आपन राजनीति चमकावे खातिर देशहित के तिलांजलि दिहल जात बा आ संगे चले वाला गोल के हालत उहे हो गइल बा कि ‘लाजे भवहि बोलसु ना, सवादे भसुर छोड़सु ना’. बाकिर हम अपना बतकूचनी परंपरा के जियावत गाल बजावल छोड़ गलथेथरई के राह पर बढ़त जाए के चाहत बानी.\nअबहीं कुछे दिन भइल जब देश के रेल बजट पेश भइल रहुवे. किराया ना बढ़ावल गइल बाकिर भाड़ा बढ़ गइल. आ हम सोचे लगनी कि किराया आ भाड़ा में कुछ फरक होला कि ना, फरक होखे के चाहीं कि ना. अधिका लोग मान जाई कि किराया आ भाड़ा एके बात होला. बाकिर हम कइसे मान लीं कि महसूल आ मजदूरी एके बात होला. अगर कुछ करे दिहला खातिर कुछ लिहल जाव त ऊ भइल किराया आ कुछ कइला खातिर लिहल जाव त ऊ भइल भाड़ा. भाड़ा लेबे वाला एकरा बदले में राउर कुछ काम कर देला, कुछ सामाना ढो देला, एहिजा से ओहिजा चहुँपा देला. बाकिर दोसरा के मकान में रहे ला दिहल जाए वाला धन भाड़ा ना कहा के किराया कहाए के चाहीं. काहें कि एहिजा घर वाला अपने कुछ नइखे करत, ऊ त बस रउरा के अपना मकान में रहे देत बा. होटल के रूम के किराया आ सामान ढोए के भाड़ा के फरक रेलवे में जा के तनी अझुराए लागेला. रेल अपना कोच में रउरा के ढो के एक जगहा से दोसरा जगहा चहुँपावेला एहसे एकरा के भाड़ा कहे के चाहीं, किराया ना. बाकिर रेलवे के विश्रामगृह में लागे वाला शुल्क भाड़ा ना होके किराया होखेला. बाकिर मकान भाड़ा भा घर भाड़ा पता ना कइसे अतना प्रचलन में आ गइल कि किराया आ भाड़ा के फरके मेटा दिहलसि. शुल्क में सबकुछ समाहित हो जाला. शुल्क किराया हो सकेला, भाड़ा हो सकेला, मास्टर के डाक्टर के फीस हो सकेला, सेवा के दाम हो सकेला वगैरह वगैरह. सरकारी कार्यालय में राउर काम कइला का बदले कर्मचारी भा अधिकारी लोग जवन शुल्क मांगेला ओकरा ला शब्द होला उत्कोच. आ जब उत्कोच का बारे में सुनब त लागी कि ई त शुरुवे से चलल आवत बा. उत्कोच के सहज भाव से समुझे के होखे त जान लीं कि केहू के कुछ काम करे खातिर कोंचे में जवन धन दिहल जाला तवने के उत्कोच कहल जाला. अब देखीं त एह उत्कोच का बदले समाज में चलत शब्द घूस में ऊ ध्वनि ना निकले जवन उत्कोच में निकलत बा. बाकिर समाज ओकरे के मान देबे ला जे चल निकलेला. आ कई बेर एह फेर में खोटो सिक्का चल निकलेला. अलग बात बा कि ढेर दूर ले ना जा पाए आ अपना मन के तोस देबे के पड़ेला अपने सिक्का खोटा निकल गइल त का कहल जाव.\nअब हमरा बतकुच्चन में खोट निकलो भा ना हम त चलनी अपना कान के खोट निकलवावे. इहो खोट खोटे नू ह !\nOne thought on “किराया आ भाड़ा (बतकुच्चन – 189)”\nअप्रैल 15, 2015 को 8:54 पूर्वाह्न पर\nनीमन बहुत नीमन बहुत


टटका खबर : 8 सितंबर 2014 – टटका खबर\nबलिया में सवा लाख रुपिया के जाली नोट का साथे सहतवार के बिनहा गाँव के रविन्द्र सिंह के गिरफ्तार क लिहल गइल बा.\nगाजीपुर का औड़ीहार कला में बसपा नेता के अविनाश राम के गरदन काट के हत्या क दिहल बा. घटना शनिचर के रात के ह जब उ गाँवे के एगो दुकान का बहरी सूतल रहलें.\nकेन्द्र सरकार अब यूपी के 13 जिला में मनरेगा ना चलाई काहे कि ई जिला पिछड़ा नइखे. एहमें कानपुर, वाराणसी, भदोही, मऊ वगैरह जिला शामिल बाड़ी सँ.\nकेन्द्र क बिजली आ कोयला मंत्री पीयुष गोयल के कहना बा कि राज्य में बिजली के खराब हाल ला एहिजा के सरकार जिम्मेदार बिया जेकरा लगे समयो नइखे एह बारे में केन्द्र से बात करे के. कहलन कि देश में पिछला तीन महीना में बिजली उत्पादन में एकइस फीसदी के बढ़ोतरी भइल बा.\n13 सितंबर के होखे वाला विधानसभा के तेरह गो सीट आ मैनपुरी लोकसभा सीट उपचुनाव खातिर प्रचार के काम तेज हो गइल बा. मैनपुरी सीट मुलायम सिंह यादव ला मान सम्मान के सीट ह आ एहिजा से उ अपना परिवारे के तेजप्रताप सिंह यादव के खड़ा कइले बाड़न. याद करीं कि पिछला चुनाव में सपा के सगरी उम्मीदवार हार गइल रहलें बस मुलायम परिवार के पाँच जने के छोड़ के.\nजैव विविधता के जानकारी करावे ला निकलल रेलगाड़ी सा‌इन्स एक्सप्रेस आजु गाजीपुर टीसन चहुँपी जहँवा जिलाधिकारी एकरा प्रदर्शन के उद्घाटन करीहें. एहिजा 11 सितबर ले गाड़ी खड़ा रही.\nबस्ती जिला के परसाजाफर गाँव का नियरा अतवार का भोर में एगो कार के पीछे से ट्रक धक्का मार दिहलसि जवना से कार पर सवार दू जने के मौत हो गइल आ एक जने के अस्पताल में भरती करावल गइल बा. ई लोग गोरखपुर से इलाहाबाद जात रहल.\nसारन जिला के रिविलगंज के विजय राय टोला के चौदह से सोलह बरीस के उमिर के तीन गो लड़िकी अनंत चतुर्दशी पूजा खातिर घाघरा में नहाए का दौरान डूब गइली सँ. तीनो के मौत हो गइल.\nगया में सोमार से शुरू होखे वाला पितरपख मेला ला तइयारी तेजी से होखत बा. मेला के उद्घाटन मुख्यमंत्री जीतन राम माँझी करीहेें जे पिछला दिने अपना अनेके बयानन से चरचा में बाड़ें.\nसिवान जिला के मैरवा बाजार में अतवार का दिने दू गो पटीदार परिवार का बीच जमीन के झगड़ा ले के भइल मारपीट में तीन गो मेहरारू घवाहिल हो गइल बाडी सँ.\nजम्मू कश्मीर के हवाई दौरा क के हालात देखला का बाद प्रधानमंत्री नरेन्द्र मोदी एकरा के राष्ट्रीय आपदा बतावत एक हजार करोड़ रुपिया से अधिका के सहायता के एलान कइले. कहलन कि पीड़ित लोग के हर संभव राहत दिहल जाई. पाकिस्तान के कब्जा वाला गुलाम कश्मीर खातिर सहायता के पेशकश कइलन बाकिर पाकिस्तान सरकार तुरते एकरा के मना के कर दिहलसि.\nवैष्णो देवी यात्रा काल्हु चउथको दिने बन्द रहल आ तब ले शुरू ना होखी जब ले हालात सुधर नइखे जात.\nभारतीय जनता पार्टी अध्‍यक्ष अमित शाह पश्चिम बंगाल के अपना चुनावी दौरा में ममता बनर्जी सरकार पर आरोप लगावत कहलन कि एह सरकार का दौरान बंगलादेशी घुसपैठियन के गिनिती पॅचगुना हो गइल बा. सारधा चिटफंड के घोटाला के चरचा करत कहलन कि मामिला के जाँच होखत बा आ केहू के ना छोड़ला जाई. जान लीं कि एह मामिला के आँच खुद ममता बनर्जी का दुआरे ले पहुँच गइल बा.\nपिछला हप्ता के शेयर कारोबार में विदेशी निवेश नौ हजार करोड़ रुपिया भइल बा.\nविराट के बढ़िया बल्लेबाजी का बावजूद बीसबीसा मैच में भारत के तीन रन से हरा दिहलसि इंगलैंड.\nलगातार तिसरका यूएस ओपन टेनिस जीत लिहले बाड़ी सेरेना विलियम्स. काल्हु रात सेरेना डेनमार्क के कैरोलिन वोज्नियाज्की के फाइनल में हरा दिहली.\nTags: उपचुनाव, जम्मू कश्मीर, टेनिस, पितरपख, बिहार, बीसबीसा, यूपी, शेयर बाजार


नयी दिल्ली,4सितम्बर. काल्हु जारी एगो रिपोर्ट में राजनीतिक रणनीतिकार प्रशान्त किशोर के बनावल संस्था इण्डियन पॉलिटिकल एक्शन कमिटी के करावल ओपिनियन पोल के परिणाम बतावल गइल बा.\nसगरी देश में 55 दिन ले चलावल गइल एह अभियान में 57 लाख लोग आपन आपन राय बतावल जवना का आधार पर ई बात सामने आइल बा कि नरेन्द्र मोदी के अबहियों केहू टक्कर देबे वाला नइखे. राहुल बहुते पीछे छूट गइल बाड़न आ उनुका के चहेटत बाड़न केजरीवाल जे तनिए मनी पीछे छूटल बाड़न.\nसंस्था के कहना बा कि ऊ लोग का सामने नव सौ से अधिका विकल्प दिहले रहुवे जेहसे कि कवनो पक्षपात ना हो पावे. एह सूची में करीब हर ओह नेता के नाम शामिल रहुवे जवन पहिला सोच में केहू का दिमाग में आ सकेला. एह में ओहू लोग के नाम दीहल रहुवे जिनका बारे में सहज भाव से कहल जा सकेला कि – सब छँवड़ी झूमर पाड़े त लंगड़ी कहे हमहूं.\nदौलत के देवी आ सोशल मीडिया पर जिहादी दीदी का नाम से जानल जाए वाली दूनू देवियनो के नाम एह में शामिल रहुवे बाकिर ऊ लोग बहुते पीछे छूट गइल बा. अपना सगरी लन्तरानी का बावजूद राहुल के नाम बहुते पप्पुवन का दिमाग में मौजूद बा.\nविपक्ष के भासा में कहल जाव त देश के 52 फीसदी लोग मोदी का खिलाफ बा बाकिर अफसोस बा कि ई लोग अलग अलग नाम के माला जपत बा. अगर मोदी विरोधी एक हो जासु त बात बदल सकेला.\nबाकिर ओह लोग के तकलीफ देबे वाली बात इहो बा कि मोदी के नियरा फटके जोग कवनो नाम नइखे जे पाँच दस फीसदी के दूरी पर होखे. कहाँ राजा भोज आ कहाँ गंगू तेली वाला कहानी का तरह मोदी 48 फीसदी लोगन के पसन्द बाड़न त राहुल महज 11 फीसदी, केजरीवाल9फीसदी, आ बाकी फँउकबाज नाम एकरो से नीचे बा.\nएही सर्वे में देश के चार गो चुनिन्दा मुख्यमंत्रियन में केजरीवाल, ममता बनर्जी, नवीन पटनायक, आ नीतीश कुमार के नाम शामिल बा.


पाखी बाजी मार ले गइली – Anjoria\nपाखी बाजी मार ले गइली\nभोजपुरी के चर्चित अभिनेत्री पाखी हेगड़े अपना शानदार अभिनय कौशल से एक बार फेरू बाकी अभिनेत्रियन से बाजी मार ले गइल बाड़ी. हालही में रिलीज मल्टीस्टारर भोजपुरी फिलिम ‘खून भरी माँग’ में पाखी के अदाकरी के बहुते सराहल जात बा. एह फिलिम के कई नायक आ नायिकन के भीड़ो में पाखी के काम अलगे चमकल बा.\nफिलिम में पाखी एगो अइसन मेहरारू बनल बाड़ी जे अपना मरद के मौत के बदला उनका हत्यारन से लेत बिया. फिलिम में पाखी के एक से बढ़के एक शानदार संवाद बोलत आ खतरनाक एक्शन स्टंटस करत देखल जात बा. स्वाभाविक रूप से पाखी के काम पर दर्शकन के भरपूर ताली बाजत बा.\nफिलिम के सफलता से पाखी बहुते खुश बाड़ी. जान जाईं जे एह साल पाखी के ‘देवरा भईल दीवाना’ आ ‘प्यार मोहब्बत जिंदाबाद’ फिलिमो के बड़हन सफलता मिलल बा.\nPrevious Post: लाडला के संगीतमय शुरूआत भइल\nNext Post: मोनालिसा के डबल धमाल


कहे खातिर सभे केहू आपन, आपन कहाए वाला के बा – टटका खबर\nमुलायम सिंह यादव के पारिवारिक बाकिर समाजवादी नाम से जानल जाए वाला गोल सपा में गुटबाजी के कवनो सीमा नइखे लउकत. कहे खातिर सभे केहू आपन, आपन कहाए वाला के बा, जइसन हाल हो गइल बा सपा में अखिलेश यादव के. जवन नेता चाचा शिवपाल सिंह यादव से लड़ाई में अखिलेश का साथे लउकले ओह लोगन के सपा से निकाल बाहर क दीहलन चाचा शिवपाल सिंह यादव आ भतीजा अखिलेश यादव के मन मसोस के रह जाए पड़ल बा.\nआजु फेरू एलान हो गइल कि मुख्तार अंसारी के गोल कौमी एकता दल के सपा में मिला लीहल गइल बा. शिवपाल सिंह यादव के हाथ में खेलेला मजबूर हो गइल मुलायम सिंह यादव एकरा पर आपन सहमति दे दीहले बतावल जात बाड़ें. शिवपाल सिंह यादव त इहो कहत बाड़ें कि अखिलेशो एह से सहमत बाड़ें. बाकिर सभे जानत बा कि पिछला बेर जब एह बाति के एलान भइल रहुवे त अखिलेश भड़क गइल रहलन. अब दुबारा फेरू कौमी एकता दल के सपा में मिला लेबे के एलान भइल बा बाकिर अखिलेश खुल के कुछ नइखन कहि सकत.\nकहे वाला त इहो कहत बाड़ें कि बाप बेटा के मन मुटाव अतना बढ़ गइल बा कि एह नवरात में अखिलेश अलगा रहल शुरू क दीहें. अबहीं ले ऊ मुलायम सिंह के ओह आवास में उनुका साथही रहत रहलन जवन पूर्व मुख्यमंत्री होखला का चलते आवंटित भइल रहुवे. अखिलेश यादव मुलायम सिंह यादव के पहिलका मेहरारू से बेटा हउवन.\nTags: अखिलेश यादव, मुलायम सिंह यादव\n«« बिहार बोर्ड ऑनलाइन कराई सगरी प्रक्रिया\nगोपालगंज के कुचायकोट में एगो व्यापारी के छुरा से गोद गोद के हत्या »»


टटका खबर, 28 फरवरी 2017, मंगल – टटका खबर\nभारत रत्न आ आजाद हिन्दुस्तान के पहिलका राष्ट्रपति डॉ. राजेन्द्र प्रसाद के 54वीं पुण्यतिथि के अवसर पर आजु उनुका के सरधा से याद कइल गइल आ देश में कई जगहा कार्यक्रम में उनुका के श्रद्धांजलि दीहल गइल. पटना के बांसघाट प राजकीय समारोह में बिहार के राज्यपाल रामनाथ कोविंद आ मुख्यमंत्री समेत अनेके खासमखास लोग शामिल भइल. राजेन्दर बाबू के जनमस्थली जीरोदेई में श्रद्धांजलि सभा के आयोजन भइल.\nबिहार के मुख्यमंत्री नीतीश कुमार आजु विधानसभा में पेपर लीक मामिला के सीबीआई से जाँच करावे के मांग माने से मना क दिहलन. कहलन कि एह मामिला के जाँच स्पेषल टास्क फोर्स बढ़िया से करत बिया. जबकि विपक्ष आ बिहार के आईएएस पदाधिकारी चाहत बाड़ें कि जाँच सीबीआई से करावल जाव. एह मुद्दा प तकरार का चलते आजु विधानमंडल के दूनू सदन के कार्यवाही में बाधा पड़ल.\nबिहार में पंचायतन में खाली हो गइल 2600 जगहन के भरे खातिर उपचुनाव आजु मंगल करावल गइल. एह में मुखिया के 8 गो, सरपंच के7गो, पंचायत समिति सदस्य के 13 गो आ जिला परिषद के एगो सीट शामिल बा. बाकी सीट वार्ड मेंबर, पंच वगैरह के सीट शामिल बा. वोटिंग शान्ति से हो गइल आ 56 फीसदी वोटर आपन वोट डललन. गिनिती2मार्च के करावल जाई.\nकाल्हु बुध का दिन से बिहार बोर्ड के मैट्रिक परीक्षा शुरु होखे जात बा जवना के ठीक से करावे ला सगरी तइयारी क लीहल गइल बा. करीब 18 लाख विद्यार्थी एह इम्तिहान में शामिल होखे वाला बाड़ें.\nपूर्वोत्तर रेलवे ने गोरखपुर-गोण्डा अउर गोरखपुर-कटरा-रामघाट हाल्ट रेल खण्ड प जांच अभियान चलाके बिना टिकट ट्रेन में सफर करत 189 लोगन के पकड़लसि आ ओह लोग से बतौर जुरमाना अस्सी हजार रुपिया वसूललसि.\nबलिया के नरही इलाका के लड्डूपुर गाँव के एगो बूढ़ अतवार का रात खाना खइला का बाद सूते ला डेरा खातिर निकललन. बाकि उनुकर लाश सबेरे एगो आम के पेड़ प में लटकत मिलल. खुदकुशी भा खून के एह मामिला के कारण पता नइखे चलल.\nबलिया के गड़वार इलाका बिजली के तार काटे वाला दू गो चोर बिजली के खम्भा गिरला से दबा गइलें आ एगो चोर के मौत ठाँवे प हो गइल जबकि दोसरका के खराब हालत में अस्पताल जहुँपावल गइल जहाँ ओकरो मौत हो गइल.\nबिहार में शराब बंदी लागू बा. आजु सबेरे सारण जिला पुलिस बनियापुर इलाका के नउवां गाँव से एक ट्रक विदेशी शराब जब्त कइलसि आ एह धंधा में लागल तीन गो तस्करन के गिरफ्तार क लिहलसि.\nउत्तर प्रदेश के विधानसभा चुनाव के छठवां आ आखिरी सतवाँ चरण के चुनाव ला प्रचार के काम धुँआधार जारी बा. छठवां दौर के वोटिंग4मार्च का दिने महराजगंज, कुशीनगर, गोरखपुर, देवरिया, आजमगढ़, मऊ आ बलिया में होखे बाला बा जबकि 8 मार्च का दिने गाजीपुर, वाराणसी, चन्दौली, मिर्जापुर, भदोही, सोनभद्र, आ जौनपुर में होखे वाला बा.\nTags: आजमगढ, उपचुनाव, कुशीनगर, गाजीपुर, गोरखपुर, चन्दौली, जौनपुर, डॉ. राजेन्द्र प्रसाद, देवरिया, पंचायत, पुण्यतिथि, बलिया, बोर्ड परीक्षा, भदोही, मऊ, महराजगंज, मिर्जापुर, वाराणसी, विधानमंडल, शराब बन्दी, सोनभद्र


Covid 19 pandemic Updates indian Economy Continuously going Down Bhojpuri - Bhojpuri में पढ़ें- महमारी में बुनियाद बिगड़त बा... – News18 हिंदी\nआज क जवन हालत बा, ओकरा में केहू क कवनो दोष नईखे. येह महमारी में सब सही रहे, लोग इहे दुआ करत बा आउर जेकरा से जेतना सपरत बा, उ ओतना कोशिश करत बा. लेकिन कहीं-कहीं कोशिश कम बुझात बा. आप इ सोचीं की जब कवनो नेता क भाषण सुने खातिन जनता जुटत हिय त लईकन के इ लगत ह कि स्कूलवो खोल देतन लोग त ठीक रहत.\nLast Updated : January 18, 2022, 17:06 IST\nwritten by :रामाशंकर कुशवाहा\nलईका कहत हवें की खेलले कुदले क जगह बा ना. स्कूल खुलत ना बा. घरे टीबी देखे के मिलत ना बा. अब आपे बतावा की हमहन क का कयल जाव. जाड़ा में त आउर फजीहत बा. नीब आउर अमराई पर चढ़ के कलास लेवे के परत बा. जमीन पर त नेटवरकवे गायब बा. अब आपे सोचीं की पूस की जाड़ में एतना झमेला मोल ले के लईका कईसे पढ़िहें सो?\nअब सबसे जरूरी बात. छोटहन लईकन खातिन आउर दिकत बा. जईसे की बड़ लईका त नीब पर चढ़ के चाहे अमराई में जाके कवनो पेड़ पर चढ़ के पढ़ लेत बाड़न सो लेकिन इ कुल छोटका लईकवा, जवनन के पेड़ चढ़ले क उमर ना बा, उनहन के बड़हर संकट बा. पेड़ चढ़ ना जाई, घरे नेटवरक बा ना. अब येह लईकन का होई. उनहन क त बुनियाद बनवले क बखत रहल ह. बुनियाद ना बनी त फिर आगे क त ममलवे अटक जाई. अब आपे बतायीं कि ओह लईकन के जवाब के देई. उ सवाल केकरा से पूछे जयिहन. चुनाव में उ वोटर त हवन नाहीं कि उनकर समस्या मुद्दा बनी. अब उनकी बारे में के सोची?\nबात इ बा की इ कहले क मामिला ना ह. सरकार/नियम बनावे वालन के खुदे सोचे के चाही की जरूरी का बा. आप सब त जानीला की जवना समाज में शिक्षा क हालत ठीक ना ह उहाँ केतना बुरा हाल ह. जईसे कि मध्यएशिया के कईगो देश अईसन हवन सो कि उहाँ प्राकृतिक संपदा गजायिल हिय लेकिन ओकरा क उपयोग कईले क तरीका केहू की पास ना ह. ओकर कारण इ ह कि शिक्षा की आभाव में पीढ़ी आपस में लड़-मर के ख़तम होत हिय. उनके इहो ना पता ह कि उनकरी पास एतना संसाधन ह कि लड़ले क जरूरते ना ह. ओकर सही उपयोग करें आउर जीवन के आनंद मंगल से जियें. इ बात त उ तब न सोचिहें जब उनकर बुनियाद सही पड़ी. बाकी त नासमझी में अदमियो जनावर से कम होला.\nभारत देश बहुत शांति आउर सुकुन से जिए वालन क देश ह. इहां क लोग ढेर आपाधापी में ना पड़तन. एसे इहां कम शिक्षा रहले की बादो कवनों अईसन हिंसक मामला ना बनल. लेकिन अब नईकी पीढ़ी पहिले की अदमी मतीन ना ह. ओकर आपन सोच आउर जरूरत हिय. दुनिया भर की अदमी के उ लोग देखत आउर समझत हवें. अब उनहन लोगन क सोच आउर जरूरत सीमित ना ह. समय से दिशा ना देखावल गयल त लईकन के भटकत देरी ना लगी.\nदुनिया भर में जेतना देश अपनी भित्तर की समस्या से परशान हवें उहां की बारे में खोजे वाला बतावत हवन कि समय की संग्हे चलल कवनो गलत ना ह. लेकिन आप जमीन ना भुलाये के चाही. जहां सामाजिक जीवन से लोग अलग हो जात हवन उहां कवनो तरह क शांति आउर स्थिरता ना ह. अब जब उहां पानी कपार की उप्पर से निकले लागल ह त सरकार आउर बुद्धिमान लोग उहां की नवछेडियन क गलती बतावत हवन आउर उनहन के सुधरले की नाम पर आपन काम चलावत हवें. इहां हम फिर उहे बात कहत हईं कि आप जमीन पर समाधान ना खोजब त आगे चलके कहीं ठिकाना ना मिली. बुनियाद बिगरल त आगे आप कोशिश करत रहा, कुछ सही होई नाहीं.\nअबहीं महमारी चलत बा. अयिसना में इ सरल ना ह की पढ़ाई-लिखाई आउर सेहत, सब सही चले. बिना जोखिम क कुल आगे बढ़े. सब खुशो रहे. इ कुल एक संग्हे त होई ना. केहू खुश होई, केहू नराज होई. केहू साथ देई त केहू विरोध करी, इ कुल हमेशा लागल रहे के ह. जरूरत ह एह समय कुछ ठोस कदम उठवले क. पीढ़ी ना बिगरे, एह खातिन बहुत जरूरत ह कि सबकी बीच में एगो रस्ता निकले. बुनियाद बिगड़ल त ओकरा के सम्हारे में ढेर मेहनत लगी. जवन मेहनत आउर खरचा मामला बिगड़ले की बाद होई, ओकरा के अबहियें कईले क जरूरत ह. नहीं त जवन हालत बा न, ओके देख के इ लगत ह कि एहितरे चलत रही त एगो पीढ़ी ख़राब हो जाई.\nजवनी देश की अबादी क पचहत्तर प्रतिशत जवान लईका हवें उहां तीन साल लगातार न पढ़ाई होई, न परीक्षा होई आउर न आगे कवनो उम्मीदे देखाई देई, त वोह देश की नवछेड़ियन क का हाल होई. येह बात के आप सोचीं की आप की सम्हने कवनो नवछेड़िया आवे आउर इहे पूछे कि ईसन हालत में हमके का करे के चाही त आप का बतायिब. आउर इ बात आप के पता ह कि आप ना बतायिब तबो उ कुछ न कुछ करी जरुर. अब अईसन में उ गलत आउर सही क अंतर क पायी, एकर संभावना हमके कम देखात हिय. एसे हमके इ लागत ह कि जईसे कुल काम होत ह वोसहीं पढ़ाई आउर रोजी-रोजगार सिलसिलो चलत रहे के चाही.\nअईसन महमारी आवे चाहे हरीबिमारी आवे, जीवन त ना न रुकत बा. आप देखीं की कहीं आधी अदमी बुला के त कहीं पूरा अदमी बुला के काम होत ह. पराईवेटो में आप देखीं की कहीं घरे से काम होत ह, कहीं जाके काम होत ह. मतलब की कहीं काम ना रुकल ह. जईसे महमारी कमजोर पड़त हिय, वोईसे काम चल निकलत ह. लेकिन पढ़ाई आउर इम्तिहान रुक गयल ह. लईकन के इ बुझाये लागल ह कि हमहन क कवनो सुनवाई ना ह. उनहन के लागत ह दुनिया भर क देश अपनी लईकन की बारे में सोचत हवन सो लेकिन इहां कुल बंद क के लोग चल गयल ह आउर भुला गयल ह कि एकरा के खोले के हवे.\n(रामाशंकर कुशवाहा वरिष्ठ पत्रकार हैं, आलेख में लिखे विचार उनके निजी हैं.)\nTags: Bhojpuri Articles, Bhojpuri News, COVID 19\nFIRST PUBLISHED : January 18, 2022, 17:06 IST


विराट भट्ट सिक्सर मरलें – Anjoria\nएक्शन स्टार विराज भट्ट मरले बाड़न. अलग बात बा कि क्रिकेट में ना, बलुक सिनेमा का परदा पर. एह साल विराज के छह गो फिलिम रिलीज भइली सन आ सफलता के रिकार्ड बनवली स. एह फिलिमन में ‘जानवर’, ‘जान तेरे नाम’, ‘भाई जी’, ‘दुर्गा’, ‘मर्द तांगेवाला’ अउर ‘हिम्मतवाला’ विराज के राज दर्शकन के दिल पर बना दिहले बाड़ी स.\nविराज भट्ट के आवेवाली फिलिमन में ‘अंतिम तांडव’, ‘आंधी तूफान’, ‘कर्जा माटी के’, ‘प्यार करेला हिम्मतवाला चाही’, ‘दबंग मोर बालमा’, ‘मैदान ए जंग’ आ ‘लड़ब मरते दम तक’ फिलिमो में इनकर जलवा देखे के मिली.\nबिहारी रिक्शावाला से मजनू मोटरवाला बन गइलें संजय पांडे